
PROPOSTA GĦAL DEĊIŻJONI TAL-PARLAMENT EWROPEW
dwar il-ħatra proposta ta’ Joëlle Elvinger għall-kariga ta’ Membru tal-Qorti tal-Awdituri
(C10‑0109/2025 – 2025/0805(NLE))
(Konsultazzjoni)
Il-Parlament Ewropew,
–	wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C10‑0109/2025),
–	wara li kkunsidra l-Artikolu 133 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10‑0000/2025),
A.	billi, bl-ittra tat-2 ta’ Ġunju 2025, il-Kunsill ikkonsulta lill-Parlament Ewropew dwar il-ħatra ta’ Joëlle Elvinger għall-kariga ta’ Membru tal-Qorti tal-Awdituri;
B.	billi l-Kumitat għall-Kontroll tal-Baġit tiegħu evalwa l-kwalifiki tal-kandidata proposta, b’mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea; billi, fil-qafas ta’ din l-evalwazzjoni, il-Kumitat irċieva mingħand Joëlle Elvinger curriculum vitae kif ukoll it-tweġibiet tagħha għall-kwestjonarju miktub li kien indirizzat lilha;
C.	billi dan il-Kumitat imbagħad, fil-15 ta’ Lulju 2025, ipproċeda b’seduta ta’ smigħ ta’ Joëlle Elvinger, li matulha din għamlet stqarrija preliminari, u wara wieġbet għall-mistoqsijiet li saru mill-membri tal-Kumitat;
1.	Jagħti opinjoni favorevoli/negattiva dwar il-proposta tal-Kunsill għall-ħatra ta’ Joëlle Elvinger għall-kariga ta’ Membru tal-Qorti tal-Awdituri;
2.	Jagħti istruzzjonijiet lill-President tiegħu biex tgħaddi din id-deċiżjoni lill-Kunsill u, għal skopijiet ta’ informazzjoni, lill-Qorti tal-Awdituri kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.

[bookmark: _Toc202454852]ANNESS 1: CURRICULUM VITÆ TA’ JOËLLE ELVINGER
Joëlle ELVINGER

Twieldet fis-6 ta’ Jannar 1980 fil-Lussemburgu

Edukazzjoni:

2019		INSEAD, progamm “International Directors”
Ġunju 2012	INSEAD, programm “Management Acceleration”
Ġunju 2006 	Diploma ta’ Kandidat Nutar fil-Lussemburgu
Mejju 2005	Ammissjoni fil-Kamra tal-Avukati tal-Lussemburgu
2004 – 2005	Korsijiet kumplementari fil-Liġi tal-Lussemburgu
2003 – 2004	Queen Mary, Università ta’ Londra, ir-Renju Unit, LLM (Taxxa) (merit)
2002 – 2003	Fakultà tal-Liġi u tax-Xjenzi Politiċi ta’ Aix-en-Provence
		Master fil-Liġi tan-Negozju
2001 – 2002	Fakultà tal-Liġi u tax-Xjenzi Politiċi ta’ Aix-en-Provence
		Baċellerat fil-Liġi
1999 – 2001	Fakultà tal-Liġi u tax-Xjenzi Politiċi ta’ Aix-en-Provence
		DEUG fil-Liġi
1992 – 1999	Lycée de Garçons tal-Lussemburgu
		Diploma tal-Edukazzjoni Sekondarja, Taqsima D (Ekonomija – Matematika)

Esperjenza professjonali:

Jannar 2020 sal-lum 		Il-Qorti Ewropea tal-Awdituri, Membru, Awla 1
April 2009 – Diċembru 2019 	Ditta Legali Joëlle Elvinger, Avukat abilitat biex jidher quddiem il-qrati
Novembru 2006 – Marzu 2009 	Ditta Legali Turk & Prum, il-Lussemburgu
April 2005 – Ottubru 2006 	Linklaters Loesch, il-Lussemburgu
				fid-Dipartiment “Corporate Mainstream”
Novembru 2003 – Ġunju 2004 	Ernst & Young Global, Londra
				Trainee fid-dipartiment “Finance & Infrastructure”
Lulju 2003 			Linklaters Loesch, il-Lussemburgu
				Trainee fid-Dipartiment “Banking”, 
Ġunju 2002 – Lulju 2002 		Wildgen & Associés, il-Lussemburgu, Trainee
Settembru 2000 u 2001 	Nutar Joseph Elvinger, il-Lussemburgu, Trainee

Ħidma mal-Qorti Ewropea tal-Awdituri:

Ġunju 2024 – preżent 		Membru tal-Panel tal-Arti
Ġunju 2024 – preżent 		Sostitut tal-QEA fil-Korp Interistituzzjonali
				tal-Etika tal-UE
Marzu 2022 – preżent 		Dekan tal-Awla I (Użu sostenibbli tar-riżorsi naturali)
Marzu 2022 – preżent 		Membru tal-Kumitat Amministrattiv
Settembru 2020 – Lulju 2023 	Membru tal-Kumitat tal-Etika
				Lulju 2021 – Lulju 2023	President tal-Kumitat tal-Etika
Marzu 2020 – Marzu 2022 	Membru tal-Kumitat tal-Awditjar Intern
Marzu 2020 – Ġunju 2021 	Membru tal-Kumitat ta’ Tmexxija Diġitali

Membru responsabbli għall-kompiti ppubblikati li ġejjin:

-	Rapport Analitiku Nru 01/2020: – Insegwiment tal-infiq fuq il-klima fil-baġit tal-UE.
-	Rapport Analitiku Nru 01/2021 – Il-kontribut inizjali li l-UE tat għar-rispons fil-livell tas-saħħa pubblika għall-COVID-19.
-	Rapport Analitiku Nru 04/2021 – L-azzjonijiet tal-UE u l-isfidi eżistenti dwar l-iskart elettroniku.
-	Rapport Speċjali 20/2021 – L-użu sostenibbli tal-ilma fl-agrikoltura: huwa aktar probabbli li l-fondi tal-PAK jippromwovu użu akbar tal-ilma milli użu aktar effiċjenti.
-	Rapport Speċjali 09/2022 – L-infiq fuq il-klima fil-baġit tal-UE għall-perjodu 2014-2020: Mhuwiex għoli daqskemm ġie rrappurtat.
-	Rapport Speċjali 16/2022 – Data fil-Politika Agrikola Komuni – Potenzjal mhux imwettaq tal-big data għall-evalwazzjonijiet tal-politika.
-	Rapport Speċjali 19/2022 – L-akkwist ta’ vaċċini kontra l-COVID-19 fl-UE – Ġew iggarantiti dożi suffiċjenti wara l-isfidi inizjali, iżda l-prestazzjoni tal-proċess ma ġietx ivvalutata b’mod suffiċjenti.
-	Rapport Speċjali 09/2023 – L-iżgurar tal-ktajjen tal-provvista tal-prodotti agrikoli matul il-COVID-19 – Ir-rispons tal-UE kien rapidu, iżda ma kienx immirat biżżejjed mill-Istati Membri.
-	Rapport Speċjali 18/2023 – Il-miri tal-UE għall-klima u għall-enerġija – Il-miri għall-2020 inkisbu, iżda ftit hemm indikazzjoni li l-azzjonijiet biex jintlaħqu l-miri għall-2030 se jkunu suffiċjenti.
-	Rapport Speċjali 23/2023 – Ir-ristrutturar u t-tħawwil tal-vinji fl-UE – Impatt mhux ċar fuq il-kompetittività u ambizzjoni ambjentali limitata.
-	Rapport Speċjali 14/2024 – Tranżizzjoni ekoloġika – Mhijiex ċara l-kontribuzzjoni mill-Faċilità għall-Irkupru u r-Reżiljenza.
-	Rapport Speċjali 25/2024 – Diġitalizzazzjoni tal-kura tas-saħħa – Kumplessivament, l-appoġġ li ngħata mill-UE lill-Istati Membri huwa effettiv, iżda hemm xi diffikultajiet fl-użu tal-fondi tal-UE.

Responsabbli għall-awditi li għadhom għaddejjin dwar:

-	Il-programm LIFE 2014–2020 (proġetti integrati)
-	Iż-żejt taż-żebbuġa (sistema ta’ kontroll)
-	Ir-Regolament tal-UE dwar is-Sustanzi Kimiċi (li jibda fil-ħarifa tal-2025)

Mandati politiċi:

Diċembru 2013 – Diċembru 2019 	Membru tal-Parlament Lussemburgiż
					Kamra tad-Deputati, il-Lussemburgu

Il-Kumitati Parlamentari:

Kumitat għall-affarijiet ekonomiċi, Viċi President 2013 – 2019
Kumitat għall-SMEs u t-turiżmu, President 2018 – 2019
Kumitat għall-finanzi u l-baġit, membru 2013 – 2019
– Rapporteur tar-riforma tat-taxxa fl-2016
– Rapporteur tal-baġit għall-2018
Kumitat għax-xogħol u s-sigurtà soċjali, Viċi President 2013 – 2018, membru 2018 – 2019
Kumitat għall-istituzzjonijiet u r-riforma kostituzzjonali, membru 2013 – 2018
Kumitat għall-kontroll tal-baġit, membru 2013 – 2018
Kumitat għall-kontijiet tal-Parlament, membru 2013 – 2019
Kumitat għall-affarijiet tal-familja u l-integrazzjoni, membru 2013 – 2016

Il-muniċipalità ta’ Walferdange (il-Lussemburgu):

Novembru 2017 – Diċembru 2019 	Membru tal-kunsill muniċipali
Jannar 2016 – Novembru 2017 		Sindku
Novembru 2011 – Jannar 2016 		Viċi Sindku (kunsillier b’delega)
Novembru 2005 – Ottubru 2011 		Membru tal-kunsill muniċipali


Attivitajiet oħra:

2014 – 2019 	Œuvre Nationale de Secours Grande-Duchesse Charlotte
		Membru tal-bord tad-diretturi
2011 – 2019 	CIGL Walferdange – Membru tal-bord tad-diretturi
		2011 – 2015 u 2018 – 2019: Membru tal-kumitat eżekuttiv
		2016 – 2018 	President
2009 – 2019 	Association Luxembourg Alzheimer, Membru tal-bord tad-diretturi
2009 – 2019 	Crèche de Walferdange asbl, Membru tal-bord tad-diretturi
		2016 – 2019: President
2006 – 2014 	Basketball Club Résidence Walferdange asbl, President
2013 – 2019 	Éditions Lëtzebuerger Journal S.A., Membru tal-bord tad-diretturi
2014 – 2016 	Editpress S.A., Membru tal-bord tad-diretturi
2011 – 2019 	Cebi International S.A., Membru tal-bord tad-diretturi
2011 – 2016 	MES S.A. (Cebi Swiss), Membru tal-bord tad-diretturi
mill-2009 	Rotary Club Luxembourg Schuman, Membru 
		2017 – 2020 Membru tal-bord tad-diretturi
		2018 – 2020 President
mill-2011 	Fédération des jeunes dirigeants d’entreprise de Luxembourg, Membru
		2013 – 2014: Membru tal-bord tad-diretturi

Lingwi:

Lussemburgiż: C2 (lingwa materna)
Franċiż: C1 (profiċjenti)
Ġermaniż: C1 (profiċjenti)
Ingliż: C1 (profiċjenti)
Taljan: A2 (bażiku)

Kwestjonarju għat-tiġdid tal-Membri tal-Qorti tal-Awdituri
Qadi tad-dmirijiet: tagħlimiet meħuda u impenji futuri
1.	X’inhuma l-kisbiet ewlenin tiegħek fil-kariga ta’ membru tal-QEA? X’kienu l-akbar diffikultajiet?
Kien unur kbir li nikkontribwixxu għall-ħidma tal-Qorti Ewropea tal-Awdituri (minn hawn ’il quddiem imsejħa l-“QEA”) f’diversi rwoli matul dawn l-aħħar ħames snin u nofs:
bħalissa qed naqdi l-funzjonijiet ta’ Dekan tal-Awla 1 – “Użu sostenibbli tar-riżorsi naturali” minn Marzu 2022 (ġejt eletta f’Marzu 2022 u eletta mill-ġdid fl-2024 għal mandat ta’ sentejn). Bħala Dekan, nissorvelja l-ħidma tal-awla tal-awditjar tiegħi f’kooperazzjoni mill-qrib mad-Direttur u l-kollegi tiegħi. Barra minn hekk, għandi rwol attiv ħafna fl-organizzazzjoni tal-programmazzjoni għall-Programmi ta’ Ħidma tal-QEA, speċjalment fir-rigward tal-kompiti tal-awditjar tal-Awla 1. Kont ukoll membru ta’ diversi bordijiet ta’ selezzjoni għall-ħatra ta’ maniġers u diretturi prinċipali tal-QEA.
Fil-pożizzjoni tiegħi bħala Dekan, ilni membru attiv tal-Kumitat Amministrattiv minn Marzu 2022. Bħala membru tal-Kumitat Amministrattiv, jiena parti minn korp deċiżjonali, li jiddeċiedi dwar diversi kwistjonijiet importanti għall-QEA li jvarjaw mill-finanzi tal-istituzzjoni għar-riżorsi umani u diversi politiki tal-Qorti (immobiljari, ambjentali u amministrattiva). 
Qdejt il-funzjonijiet ta’ membru tal-Kumitat tal-Etika tal-QEA minn Settembru 2020 sa Lulju 2023 (mandat wieħed ta’ tliet snin). Ġejt eletta President tal-Kumitat tal-Etika f’Lulju 2021. F’dan ir-rwol, ikkontribwejt għall-adozzjoni ta’ emendi għall-Kodiċi ta’ Kondotta l-ġdid tal-QEA għall-membri u l-ex membri tal-Qorti kif ukoll għar-reviżjoni tiegħu fi Frar 2022. Bħala President tal-Kumitat tal-Etika, kont responsabbli mill-implimentazzjoni tar-regoli l-ġodda u mill-iżvilupp ta’ qafas aktar effettiv u ta’ appoġġ fit-trattament tat-talbiet għall-attività esterna tal-membri.
F’Ġunju 2024, ġejt maħtura mill-QEA bħala r-rappreżentant sostitut tagħha fil-Korp Interistituzzjonali tal-Etika tal-UE li għadu kif inħoloq. 
Matul il-pandemija tal-COVID-19, bħala l-membru Lussemburgiż tal-QEA, kont membru tal-kumitat għall-ġestjoni tal-kriżijiet tal-QEA responsabbli għall-miżuri interni meħuda b’rispons għall-pandemija.
Minbarra dawn ir-rwoli, qdejt il-funzjonijiet ta’ membru tal-Kumitat tal-Awditjar Intern għal sentejn (Marzu 2020 – Marzu 2022). F’dan ir-rwol, ikkontribwejt għar-reviżjoni tar-Regoli ta’ Proċedura tal-Kumitat tal-Awditjar Intern u l-Karta tas-Servizz tal-Awditjar Intern (li tispeċifika r-rwoli u r-responsabbiltajiet).
Kont membru tal-Kumitat ta’ Tmexxija Diġitali bejn Marzu 2020 u Ġunju 2021. Matul dan iż-żmien, ikkontribwejt fl-istabbiliment ta’ pjan ta’ żvilupp għal żieda fl-użu tad-data u tat-teknoloġija fl-awditjar.
Bħala membru Lussemburgiż tal-QEA, qed niddedika ħin u sforzi sostanzjali biex nappoġġja inizjattivi fl-UE kollha mmirati biex itejbu l-attraenza tal-Lussemburgu bħala sede għall-istituzzjonijiet Ewropej. Għalhekk inqis l-introduzzjoni tal-allowance għall-akkomodazzjoni, maħsuba biex tgħin lill-kollegi bl-għoli tal-ħajja fil-Lussemburgu, bħala kisba importanti ħafna għall-istituzzjonijiet kollha bbażati fil-Lussemburgu.
Sa mill-bidu tal-mandat tiegħi fil-QEA, kont il-membru rapporteur ta’ 12-il kompitu tal-awditjar, li minnhom 3 kienu rapporti analitiċi u 9 kienu rapport speċjali:
-	Rapport Analitiku 1/2020 – Insegwiment tal-infiq fuq il-klima fil-baġit tal-UE (ippreżentat lill-Kumitati CONT/ENVI fil-01/10/2020)
-	Rapport Analitiku 1/2021 Il-kontribut inizjali li l-UE tat għar-rispons fil-livell tas-saħħa pubblika għall-COVID-19 (ippreżentat lill-Kumitati CONT/BUDG/ENVI fit-23/03/2021 u lill-Kumitat PETI fit-13/04/2021)
-	Rapport Speċjali 20/2021 L-użu sostenibbli tal-ilma fl-agrikoltura: huwa aktar probabbli li l-fondi tal-PAK jippromwovu użu akbar tal-ilma milli użu aktar effiċjenti (ippreżentat lill-Kumitati AGRI/ENVI fit-22/03/2022)
-	Rapport Analitiku 04/2021 L-azzjonijiet tal-UE u l-isfidi eżistenti dwar l-iskart elettroniku
-	Rapport Speċjali 09/2022 L-infiq fuq il-klima fil-baġit tal-UE għall-perjodu 2014-2020: Mhuwiex għoli daqskemm ġie rrappurtat (ippreżentat lill-Kumitati CONT/BUDG/ENVI fis-07/11/2022 u lill-Kumitat REGI fit-08/11/2022)
-	Rapport Speċjali 16/2022 Data fil-Politika Agrikola Komuni – Potenzjal mhux imwettaq tal-big data għall-evalwazzjonijiet tal-politika (ippreżentat lill-Kumitati CONT/AGRI fit-13/07/2022)
-	Rapport Speċjali 19/2022 L-akkwist ta’ vaċċini kontra l-COVID-19 fl-UE – Ġew iggarantiti dożi suffiċjenti wara l-isfidi inizjali, iżda l-prestazzjoni tal-proċess ma ġietx ivvalutata b’mod suffiċjenti (ippreżentat lill-Kumitati CONT/COVI fit-13/10/2022)
-	Rapport Speċjali 09/2023 L-iżgurar tal-ktajjen tal-provvista tal-prodotti agrikoli matul il-COVID-19 – Ir-rispons tal-UE kien rapidu, iżda ma kienx immirat biżżejjed mill-Istati Membri
-	Rapport Speċjali 18/2023 Il-miri tal-UE għall-klima u għall-enerġija – Il-miri għall-2020 inkisbu, iżda ftit hemm indikazzjoni li l-azzjonijiet biex jintlaħqu l-miri għall-2030 se jkunu suffiċjenti (ippreżentat lill-Kumitati CONT/ENVI fl-20/09/2023)
-	Rapport Speċjali 23/2023 Ir-ristrutturar u t-tħawwil tal-vinji fl-UE – Impatt mhux ċar fuq il-kompetittività u ambizzjoni ambjentali limitata (ippreżentat lill-Kumitat AGRI fid-19/03/2024)
-	Rapport Speċjali 14/2024 Tranżizzjoni ekoloġika – Mhijiex ċara l-kontribuzzjoni mill-Faċilità għall-Irkupru u r-Reżiljenza (ippreżentat lill-Kumitati CONT/BUDG fit-28/01/2025)
-	Rapport Speċjali 25/2024 Diġitalizzazzjoni tal-kura tas-saħħa – Kumplessivament, l-appoġġ li ngħata mill-UE lill-Istati Membri huwa effettiv, iżda hemm xi diffikultajiet fl-użu tal-fondi tal-UE (ippreżentat lill-Kumitat SANT fid-29/01/2025)
Għaxra mir-rapporti msemmija hawn fuq ġew ippreżentati lill-kumitati tal-Parlament Ewropew f’kuntesti differenti, li sebgħa minn dawn il-pubblikazzjonijiet ġew ippreżentati lill-Kumitat CONT tal-Parlament Ewropew (xi drabi f’laqgħat konġunti ma’ kumitati oħra).
Attwalment, jiena l-membru rapporteur għall-kompiti li għaddejjin bħalissa dwar il-Programm LIFE 2014–2020 (proġetti integrati) u dwar iż-żejt taż-żebbuġa (sistema ta’ kontroll). Fir-rigward tal-kompiti tal-Awla 1 previsti fil-Programm ta’ Ħidma 2025+, se nkun il-membru rapporteur għall-kompitu tal-awditjar dwar ir-Regolament tal-UE dwar is-Sustanzi Kimiċi.
L-isfidi huma parti naturali minn kwalunkwe vjaġġ, iżda kemm ili mal-QEA, nemmen li kkontribwejt fil-mitigazzjoni tagħhom. Fil-kuntest tal-ħidma tal-QEA, għad hemm lok għal manuvra f’termini ta’ komunikazzjoni mal-partijiet ikkonċernati. Ir-rapporti tagħna spiss ikunu kumplessi u diffiċli biex jinftiehmu faċilment mill-pubbliku ġenerali, u dan jillimita l-viżibbiltà tagħhom. Madankollu, kull membru tal-QEA u l-persunal iddedikat tagħna qed jaħdmu bla heda biex itejbu ċ-ċarezza tal-lingwaġġ tagħna, jagħmlu l-messaġġi tagħna aktar faċli biex jinftiehmu mill-pubbliku ġenerali u jsaħħu l-viżibbiltà tal-ħidma tal-QEA. Minkejja l-komunikazzjoni attiva tal-QEA fil-media soċjali u fil-media tradizzjonali kif ukoll ir-relazzjoni b’saħħitha tagħha mal-Parlament Ewropew, il-promozzjoni tal-ħidma tal-QEA fil-Kunsill u fis-27 Stat Membru għadha diffiċli peress li l-interessi tal-Istati Membri huma varjati ħafna.
2.	X’inhuma t-tagħlimiet ewlenin meħuda fil-qasam ta’ kompetenzi tiegħek / ir-riżultati miksuba fid-dmirijiet u l-kompiti tal-awditjar tiegħek? 
Bħala Dekan tal-Awla 1, ksibt ħafna għarfien espert fl-awditjar tal-oqsma tas-sostenibbiltà, l-ambjent, il-klima, l-enerġija, is-saħħa, l-agrikoltura u l-ikel. Waħda mill-akbar sfidi fl-awditi tagħna hija li nabbozzaw ir-rapporti speċjali tagħna b’lingwaġġ ċar, li nippromwovu l-ħidma tagħna u li nagħmlu xogħolna aċċessibbli għall-partijiet ikkonċernati tagħna u għaċ-ċittadini tal-Unjoni Ewropea. Il-komunikazzjoni u relazzjoni tajba mal-Parlament Ewropew, u b’mod partikolari mal-Kumitat CONT, huma importanti ħafna.
Sabiex ikunu aċċessibbli għall-pubbliku, ir-rapporti speċjali tagħna jeħtieġ li jiġu abbozzati b’lingwaġġ li jinftiehem, b’messaġġi u b’rakkomandazzjonijiet ċari. Il-Premjijiet għal Lingwaġġ Ċar tal-QEA, introdotti mill-qatt minsi kollega tiegħi, is-Sur Brenninkmeijer, huma eżempju mill-aqwa tal-isforzi tagħna f’dan il-qasam. Beħsiebni nkompli l-ħidma tiegħu għal komunikazzjoni miftuħa, trasparenti u ċara bejn l-istituzzjoni tagħna u l-partijiet ikkonċernati tagħha. Kien unur kbir għalija li erba’ rapporti speċjali li tagħhom kont il-membru rapporteur rebħu premjijiet fost l-aħjar tliet rapporti speċjali fil-Premjijiet għal Lingwaġġ Ċar tal-Qorti Ewropea tal-Awdituri. Dawn il-kisbiet kienu possibbli biss minħabba li kelli l-privileġġ li naħdem flimkien ma’ kollegi impenjati u kwalifikati ħafna. Barra minn hekk, qed nappoġġja wkoll kwalunkwe sforz biex ir-rakkomandazzjonijiet tagħna jsiru aktar fattibbli peress li neħtieġu soluzzjonijiet prammatiċi – mhux miżuri li jirriskjaw li jżidu l-piż amministrattiv.
3.	X’valur miżjud tista’ toffri lill-QEA fit-tieni mandat tiegħek u/jew b’mod partikolari fil-qasam li tkun responsabbli għalih? Tixtieq tibdel il-qasam ta’ responsabbiltà tiegħek? X’jimmotivak?
Nemmen li l-esperjenza, il-ħiliet ta’ tmexxija u l-impenn tiegħi se jippermettuli nkompli nagħti valur miżjud sinifikanti lill-ħidma u l-missjoni tal-QEA. Fit-tieni mandat tiegħi, jekk il-Parlament Ewropew jerġa’ jikkonfermali l-mandat, niżgura li nagħti prijorità lill-awditi li jgħinu fit-tfassil tal-politika tal-UE billi nipprovdu għarfien ċar u fattibbli għall-Parlament Ewropew, il-Kunsill, il-Kummissjoni, u l-partijiet ikkonċernati l-oħra kollha. Se niffoka wkoll fuq awditi li jistgħu jiffaċilitaw l-obbligu ta’ rendikont għall-implimentazzjoni tal-politika u għall-infiq tal-baġit.
Barra minn hekk, huwa importanti li l-QEA tivvaluta l-effettività u l-impatt tal-programmi tal-UE, u mhux il-konformità finanzjarja biss. Għal din ir-raġuni, se niżgura li filwaqt li l-QEA tissalvagwardja u ssostni l-finanzi pubbliċi tal-Unjoni, se tawditja wkoll l-impatt prattiku tal-oqsma strateġiċi, kif definiti mill-istrateġija 2026–2030 tal-QEA, li jinkludu l-kompetittività ekonomika u r-reżiljenza, id-difiża u s-sigurtà kif ukoll it-tranżizzjoni tal-Unjoni biex issir reżiljenti għat-tibdil fil-klima. 
Fil-QEA, il-kollaborazzjoni bejn l-awli tal-awditjar hija essenzjali biex jiġi żgurat approċċ unifikat għall-awditjar tal-finanzi u l-politiki tal-UE. Nixtieq inkompli nsaħħaħ il-kollaborazzjoni bejn l-awli tal-awditjar, noħloq sinerġiji bejn oqsma differenti tal-awditjar, u niżgura li l-awditi jiġu indirizzati minn perspettiva aktar integrata u komprensiva.
Matul il-mandat attwali tiegħi fil-QEA, kont id-Dekan tal-Awla 1 u kont il-membru rapporteur ta’ diversi awditi fl-oqsma tas-sostenibbiltà, il-klima, l-enerġija, is-saħħa pubblika, l-ilma, l-agrikoltura u anke l-ikel li permezz tagħhom ksibt esperjenza sinifikanti f’dawn l-oqsma. Madankollu, naqbel bis-sħiħ mal-prinċipju li huwa fl-interess tal-QEA li l-persunal u l-membri tagħha għandhom jalternaw bejn l-awli tal-awditjar. Għalkemm verament nieħu gost naħdem bħala Dekan tal-Awla 1, nibqa’ miftuħa għall-possibbiltà li ningħaqad ma’ awla tal-awditjar oħra matul it-tieni mandat tiegħi. Nemmen li meta nilqa’ sfida ġdida u niffoka fuq elementi differenti, inkompli nsaħħaħ il-ħiliet tiegħi bħala awditur u nwessa’ l-għarfien espert tiegħi f’oqsma differenti tal-awditjar.
4.	Kif tiżgura li tilħaq l-objettivi tal-awditjar ippjanati f’kompitu tal-awditjar? Ġieli kont fis-sitwazzjoni fejn ma stajtx twettaq il-kompitu tal-awditjar, u għal liema raġunijiet? Kif topera f’tali sitwazzjonijiet kontroversjali? 
L-istabbiliment tal-Programm ta’ Ħidma tal-QEA u l-fażi tal-ippjanar ta’ awditu huma importanti ħafna minħabba li l-passi differenti jgħinu lit-tim tal-awditjar jiddetermina jekk awditu huwiex realistiku, fattibbli u jekk x’aktarx li jkun utli. Din il-fażi tinkludi wkoll valutazzjonijiet tar-riskju u tal-kwalità. Il-komunikazzjoni, it-trasparenza, il-prospettiva u approċċ determinat huma meħtieġa mill-bidu sat-tmiem ta’ awditu. Għalhekk, flimkien mal-uffiċċju privat tiegħi, naħdem mill-qrib mat-timijiet tal-awditjar. Qed nattendi laqgħat li fihom nanalizza l-kwistjonijiet, nislet il-konklużjonijiet u norganizza laqgħat ta’ kull xahar mat-timijiet tal-awditjar tiegħi sabiex niddiskuti l-progress, nistabbilixxi skadenzi konkreti u nsolvi kwalunkwe kwistjoni li tista’ tinqala’. 
Nemmen li kollaborazzjoni mill-qrib bejn il-membri u t-tim tal-awditjar kif ukoll mal-maniġment tal-Awla hija estremament importanti biex niżguraw awditi ta’ kwalità għolja, b’kalendarju adegwat u bi pjanar tajjeb. Sal-lum, kważi r-rapporti speċjali kollha li fihom kont il-membru rapporteur ġew adottati fi żmien 13-il xahar. Dejjem irnexxieli nilħaq l-objettivi tal-awditjar ippjanati. 
Barra minn hekk, fil-kapaċità tiegħi bħala Dekan, għandi laqgħat ta’ kull ġimgħa mad-Direttur tal-Awla 1 biex niddiskuti kwalunkwe kwistjoni relatata mal-ġestjoni tal-Awla 1 jew problemi rigward il-kompiti tal-Awla. Permezz t’hekk, inżomm ruħi aġġornata bl-aħħar żviluppi u, jekk ikun meħtieġ, naġixxi b’viżjoni fit-tul. 
5.	Jekk tiġi kkonfermata mill-ġdid għat-tieni mandat u ipotetikament, jekk tiġi eletta Dekan ta’ Awla fil-QEA, kif se tmexxi l-ħidma biex tiddefinixxi l-prijoritajiet tagħha? Tista’ tagħtina żewġ jew tliet eżempji ta’ oqsma li għandha ssir enfasi fuqhom fil-ġejjieni?
Ninsab onorata ħafna li l-kollegi tiegħi fl-Awla 1 eleġġewni bħala d-Dekan tagħhom fi Frar 2022 u li ġejt eletta mill-ġdid fl-2024. B’mod ġenerali, bħala Dekan, flimkien mad-direttur tal-Awla, nikkoordina l-ħidma tal-Awla, u nissorvelja l-ippjanar tal-kompiti tal-awditjar. Il-prijoritajiet ta’ Awla huma allinjati mal-Programm ta’ Ħidma tal-QEA, li huwa konformi mal-prijoritajiet strateġiċi pluriennali tagħna (l-Istrateġija tal-QEA). Bħala Dekan, nassumi wkoll rwol ta’ koordinament fil-livell tal-Awla matul it-tħejjija tal-programm ta’ ħidma permezz ta’ komunikazzjoni u diskussjonijiet mal-persunal, mal-maniġment u mal-membri tat-Tribunal dwar suġġetti possibbli għall-perjodu ta’ programmazzjoni li jmiss. Is-suġġetti magħżula tagħna mbagħad jintbagħtu lill-Presidenza biex jiġu diskussi u deċiżi fil-livell tal-Kulleġġ, minħabba li d-deċiżjoni finali dwar il-Programm ta’ Ħidma tittieħed mill-Kulleġġ kollu kemm hu. 
Ninvesti wkoll fil-ġestjoni tal-għarfien u fit-taħriġ għall-persunal, peress li t-tagħlim kontinwu u t-titjib tal-ħiliet huma importanti. Dan jinkludi wkoll it-taħriġ u l-mentoraġġ tal-awdituri żgħażagħ tagħna. Bħala sponsor tal-Marcel Mart Promotion tal-Programm ASPIRE sa mill-2022, regolarment norganizza attivitajiet informali għall-grupp ta’ awdituri li jkun għadu kif inħatar wara li jlestu mill-proċess tal-onboarding tagħhom, biex inrawwem sens ta’ għaqda fil-grupp u biex ikollna skambji informali dwar il-ħidma tagħhom fil-QEA. 
Barra minn hekk, wara li ġejt eletta Dekan, u biex insaħħaħ l-ispirtu tat-tim u nsaħħaħ ir-rabtiet personali, organizzajt mill-ġdid, fuq bażi regolari, “away days” u “żjarat ta’ studju” għall-Awla kollha (il-maniġment, l-awdituri u l-assistenti). Nemmen li dawn l-avvenimenti huma ta’ utilità kbira għall-persunal. Il-persunal japprezza l-kombinazzjoni ta’ taħriġ, sessjonijiet ta’ ħidma, konferenzi, jew żjarat relatati mas-suġġetti tal-awditjar tagħna b’laqta soċjali fejn jistgħu jitkellmu ma’ xulxin f’ambjent rilassat. Dan jgħin biex il-persunal jibqa’ motivat u impenjat. 
6.	Kieku kellek timmaniġġja l-għażla ta’ kompiti tal-awditjar fid-dawl tat-tħejjija tal-programm ta’ ħidma annwali tal-QEA, fuq liema bażi tagħmel l-għażla tiegħek minn fost il-lista ta’ prijoritajiet riċevuti mill-Parlament u/jew mill-Kumitat CONT? 
X’tagħmel jekk prijorità politika ma tikkorrispondix mal-valutazzjoni tar-riskju tal-QEA dwar l-attivitajiet tal-Unjoni? 
Is-suġġerimenti tal-awditjar li l-Qorti tirċievi mill-Parlament Ewropew, bħala parti kkonċernata ewlenija tal-QEA, huma kruċjali biex jiġi stabbilit il-Programm ta’ Ħidma tal-QEA. 
Il-QEA tanalizza l-lista ta’ prijoritajiet tas-KPK (Konferenza tal-Presidenti tal-Kumitati), kif ukoll kwalunkwe suġġeriment għal awditu intern u estern, abbażi ta’ kriterji speċifiċi, bħall-materjalità, ir-riżorsi disponibbli, il-mandat tal-QEA, ir-rilevanza għall-partijiet ikkonċernati ewlenin tagħna (il-Parlament Ewropew u l-Kunsill) u ħafna aktar. Barra minn hekk, il-puntwalità tal-awditi tal-Qorti u l-potenzjal tagħhom li jinfurmaw id-deċiżjonijiet ta’ politika huma importanti ħafna wkoll. Il-lista estiża tal-prijoritajiet tal-awditjar tal-KPK tenfasizza l-importanza tal-ħidma u l-feedback tal-QEA.
B’mod ġenerali, huwa aktar probabbli li s-suġġerimenti mill-partijiet ikkonċernati kollha jiġu aċċettati jekk ikunu jistgħu jitfasslu u jitwettqu bħala awditu, jiġifieri mistoqsijiet tal-awditjar li jistgħu jingħataw tweġiba oġġettiva jistgħu jiġu fformulati u, skont l-evidenza, jistgħu jinġabru u jista’ jingħata aċċess għalihom. Madankollu, fl-aħħar mill-aħħar, huma l-Awli, segwiti mill-Kulleġġ kollu kemm hu, li jiddeċiedu kollettivament liema ideat tal-awditjar jiġu inkorporati fil-Programm ta’ Ħidma li jmiss abbażi tal-prijoritajiet u l-ġudizzju professjonali tagħhom stess, filwaqt li jiżguraw li jiġu indirizzati l-aktar kwistjonijiet importanti u jitħejjew awditi ta’ kwalità għolja u f’waqthom. 
Ġestjoni tal-portafoll, metodi ta’ ħidma u riżultati
7.	Il-produzzjoni ta’ rapporti ta’ kwalità għolja, robusti u f’waqthom hija kruċjali: 
–	Kieku inti kif tiżgura li d-data użata f’awditu tkun affidabbli u li s-sejbiet ma jkunux obsoleti?
Fir-rigward tad-data użata fl-awditi tagħna, aħna niddependu mid-data u mill-informazzjoni li nirċievu mill-Kummissjoni u mill-Istati Membri, jiġifieri abbażi tal-affidabbiltà, tal-kompletezza u tal-preċiżjoni tagħhom. Il-volum tad-data qed jiżdied b’mod kostanti, id-data qed issir dejjem aktar elettronika, iżda aktar u aktar data hija proprjetà privata u għalhekk l-aċċess għaliha qed isir aktar diffiċli. Barra minn hekk, l-aċċess għad-data tal-Istati Membri huwa problematiku ħafna, inkwantu kull wieħed minnhom għandu sistemi tal-IT differenti.
Fix-xogħol tal-awditjar tagħna, aħna niddependu mill-ogħla standards professjonali internazzjonali (bħall-Istandards Internazzjonali tal-Istituzzjonijiet Supremi tal-Awditjar tal-INTOSAI). Dawn jirrikjedu li niksbu evidenza għall-awditjar minn sorsi jew metodi differenti biex niżguraw l-affidabbiltà tagħha. Minbarra l-evidenza pprovduta mill-Kummissjoni u mill-Istati Membri, aħna stess niġbru d-data tagħna permezz ta’ intervisti u żjarat fuq il-post. Barra minn hekk, it-Tim tad-Data tal-QEA qed jappoġġja lit-timijiet tal-awditjar biex juża l-analitika tad-data u jżid it-trasparenza u l-obbligu ta’ rendikont tar-riżultati tal-awditjar. Sabiex jiġi żgurat li l-Qorti tagħmel osservazzjonijiet konsistenti u aġġornati, it-tim tal-kontroll tal-kwalità tal-Qorti jivvaluta s-sejbiet kif ukoll il-kwalità tal-evidenza sottostanti u tad-data miġbura qabel ma jiġu inklużi fir-rapporti tagħna. L-awdituri tagħna dejjem jużaw il-ġudizzju professjonali tagħhom u jwettqu xogħolhom b’xettiċiżmu professjonali. 
–	Kieku inti kif ittejjeb il-kwalità u l-pertinenza tar-rakkomandazzjonijiet?
B’mod ġenerali, ir-rakkomandazzjonijiet fir-rapporti speċjali tal-Qorti huma ta’ kwalità tajba, konċiżi u politikament newtrali. Huwa importanti ħafna li kemm jista’ jkun nevitaw li nfasslu rakkomandazzjonijiet li jkun impossibbli li jiġu implimentati jew li jwasslu lill-Kummissjoni biex tintroduċi piżijiet burokratiċi addizzjonali kemm għall-amministrazzjoni kif ukoll għaċ-ċittadini. Ir-rakkomandazzjonijiet jeħtieġ li jkunu fattwali, konċiżi u fattibbli. Barra minn hekk, kwalunkwe rakkomandazzjoni tal-Qorti għandha tkun kosteffettiva u tevita li tagħmel il-leġiżlazzjoni fis-seħħ saħansitra aktar kumplessa. Jeħtieġ li noqogħdu attenti biex ma nkunux politiċi.
B’mod ġenerali, ir-rakkomandazzjonijiet fir-rapporti speċjali tal-Qorti huma ta’ kwalità tajba, konċiżi u politikament newtrali. Indikatur importanti tal-kwalità tar-rakkomandazzjonijiet tagħna huwa kemm minnhom jiġu implimentati mill-entitajiet li nkunu awditjajna. Skont l-aħħar statistika, aktar minn 87 % tar-rakkomandazzjonijiet tagħna ġew implimentati bis-sħiħ, parzjalment jew fil-biċċa l-kbira tagħhom. Is-segwitu għar-rakkomandazzjonijiet tagħna huwa importanti ħafna wkoll u jgħinna niksbu informazzjoni utli u ntejbu r-rapporti futuri tagħna.
8.	L-għan tar-riforma tal-QEA huwa li tiġi stabbilita relazzjoni ta’ obbligu ta’ rendikont aktar b’saħħitha bejn it-tim tal-awditjar u l-membru rapporteur: 
–	Mill-esperjenza tiegħek, taħseb li r-rwol ta’ membru huwa li jkun aktar involut fil-ħidma tal-awditjar?
Għalkemm għandi fiduċja sħiħa fil-kompetenzi u l-ħiliet tal-awdituri tal-QEA u tad-direttorati, il-membru fl-aħħar mill-aħħar iġorr ir-responsabbiltà għall-awditu. Għalhekk, inqis li huwa importanti li l-membri jkunu involuti fl-istadji differenti tal-awditu.
Dan l-involviment jiddependi ħafna min-natura u mis-sensittività tal-awditu, kif ukoll mill-esperjenza tat-tim tal-awditjar. Nemmen li membru għandu dejjem isegwi x-xogħol tal-awditjar u jkun disponibbli fi kwalunkwe ħin meta jkun meħtieġ mit-tim. Il-membri għandhom ikunu disponibbli wkoll biex jappoġġjaw jew jiggwidaw lit-tim tal-awditjar meta jinqalgħu mistoqsijiet politikament sensittivi. 
Fil-każ tiegħi, normalment jiena preżenti meta tiġi analizzata l-kwistjoni u waqt il-laqgħat ta’ konklużjonijiet għall-awditi li tagħhom jiena l-membru rapporteur. Matul il-proċess kollu tal-awditjar, għandi laqgħat ta’ kull xahar mal-kapijiet tal-kompiti u mal-maniġers prinċipali ta’ dawn l-awditi li matulhom it-tim jirrapporta dwar il-progress tal-awditu u dwar kwistjonijiet li għandhom jiġu diskussi. It-timijiet tal-awditjar tagħna huma konxji li jien u l-uffiċċju privat tiegħi dejjem aħna disponibbli biex nappoġġjawhom kull meta jkollhom bżonna.
–	Tikkunsidra li tibdel il-mod kif taħdem ma’ tim tal-awditjar? Jekk iva, kif? 
Il-mod kif qed nikkollabora mat-timijiet tal-awditjar tagħna attwalment huwa tajjeb. Nemmen ħafna li jkolli rabta mill-qrib mat-timijiet, filwaqt li noqgħod lura b’mod deliberat milli nindaħal fl-attivitajiet tal-awditjar tagħhom ta’ kuljum. Ma nara l-ebda raġuni għalxiex għandu jinbidel dan l-approċċ, peress li wera li huwa effettiv. Madankollu, dejjem nibqa’ miftuħa għal kwalunkwe titjib, hekk kif huwa importanti għalija li nsib l-aktar mod adattat biex naħdem ma’ kull tim. 
9.	Xi jkunu s-suġġerimenti tiegħek biex il-funzjonament, il-programmazzjoni u l-ħidma (iċ-ċiklu tal-awditjar) tal-QEA jkomplu jittejbu u jiġu mmodernizzati? Wara l-ewwel mandat tiegħek, tista’ tagħtina aspett pożittiv tal-ħidma tal-QEA, u ieħor negattiv?
Għalkemm introduċejna programmazzjoni tax-xogħol pluriennali u l-proċess ta’ programmazzjoni tagħna ġie emendat diversi drabi matul dawn l-aħħar snin, nemmen li dan il-proċess xorta jista’ jsir aktar effiċjenti. Il-proċeduri ta’ programmazzjoni jieħdu wisq ħin u jeħtieġu ħafna riżorsi. “Ħsieb trasversali” (jiġifieri mhux kompartimentalizzat) u inqas formalitajiet ikunu jikkontribwixxu għal proċess ta’ ppjanar aktar effiċjenti. L-evitar ta’ ħsieb kompartimentalizzat huwa saħansitra aktar importanti fir-rigward ta’ kif l-oqsma ta’ politika differenti saru interkonnessi u kif dan għandu jiġi rifless fir-rapporti kollha tagħna, speċjalment fl-awditi tal-prestazzjoni. 
Barra minn hekk, ħafna drabi l-awditi tagħna għadhom mhumiex puntwali u jaqbżu t-tul ta’ żmien ta’ 13-il xahar. Ir-raġunijiet għal dan ivarjaw, minn proċeduri twal u volum kbir ta’ data pprovduta mill-partijiet awditjati għal kwistjonijiet ta’ komunikazzjoni interna. 
Nemmen ukoll li sfida kontinwa hija li r-rapporti tagħna jsiru aktar komprensibbli, faċli għall-utent, u aċċessibbli għaċ-ċittadini tal-UE, u nemmen li dan jista’ jinkiseb parzjalment bil-format il-ġdid tal-prodotti tal-QEA tagħna.
Il-kolleġġjalità tal-Kulleġġ tal-Qorti ċertament hija aspett pożittiv. Is-27 Membru ġejjin minn kuntesti professjonali, akkademiċi, personali u kulturali differenti li jikkontribwixxu għall-forza tal-Qorti u għad-diskussjonijiet tagħha, anke jekk dan xi drabi jista’ jikkomplika t-teħid tad-deċiżjonijiet.
Nemmen ukoll li l-Qorti għamlet sforzi kbar f’dawn l-aħħar snin fir-rigward tal-użu ta’ data u għodod tal-IT u tal-IA iżda għad fadal ħafna xi jsir. Dan il-progress, pereżempju, se jgħinna wkoll fl-analiżi ta’ kwantitajiet kbar ta’ data u informazzjoni li nirċievu mingħand l-entitajiet awditjati u se jtejjeb il-kwalità tar-rapporti tagħna.
10.	Skont it-Trattat, il-Qorti hija meħtieġa li tassisti lill-Parlament fl-eżerċizzju tas-setgħat ta’ kontroll tiegħu fuq l-implimentazzjoni tal-baġit sabiex jittejbu kemm is-sorveljanza pubblika tal-infiq ġenerali kif ukoll il-valur tiegħu għall-flus:
–	Bl-esperjenza tal-ewwel mandat tiegħek, kif tista’ tittejjeb aktar il-kooperazzjoni bejn il-Qorti tal-Awdituri u l-Parlament Ewropew (il-Kumitat għall-Kontroll tal-Baġit) dwar l-awditjar tal-baġit tal-UE?
Kooperazzjoni b’saħħitha u kostruttiva bejn iż-żewġ istituzzjonijiet tagħna hija essenzjali għall-funzjonament effettiv tal-UE u l-integrità tal-proċedura ta’ kwittanza. Il-Kumitat CONT għandu rwol ewlieni fil-proċedura ta’ kwittanza u, kif jgħidu t-Trattati, il-QEA tassisti lil dan il-Kumitat u lill-Kunsill billi tipprovdi r-rapporti tal-awditjar u dikjarazzjoni ta’ aċċertament. 
Biex tinżamm relazzjoni tajba, il-QEA u l-Kumitat CONT jorganizzaw laqgħat regolari għal skambju ta’ fehmiet. Barra minn hekk, l-Awla 1 kellha wkoll laqgħat kostruttivi mal-koordinaturi tal-Kumitati AGRI u ENVI. Minbarra dawn il-laqgħat regolari, il-membri tal-QEA – inkluża jien – jippreżentaw ir-rapporti tagħhom lill-kumitati tal-Parlament Ewropew li jottimizzaw l-impatt tal-ħidma tagħna. Mill-esperjenza tiegħi, rajt li l-laqgħat tal-Kumitat Konġunt jistgħu jwasslu għal diskussjonijiet kostruttivi u produttivi ħafna dwar l-identifikazzjoni ta’ oqsma fejn huwa meħtieġ titjib fl-infiq tal-UE. Fil-passat, ippreżentajt 10 rapporti lil kumitati differenti tal-Parlament Ewropew (elenkati fil-mistoqsija 1 ta’ dan il-kwestjonarju). Minbarra l-kompiti elenkati fl-ewwel mistoqsija ta’ dan il-kwestjonarju, ippreżentajt ukoll ir-Rapport Analitiku 03/2023: “It-trasport ta’ annimali ħajjin fl-UE: sfidi u opportunitajiet” f’laqgħa konġunta tal-Kumitati TRAN u ENVI tal-Parlament Ewropew fid-29 ta’ Jannar 2025. S’issa, dejjem kont disponibbli biex nippreżenta r-rapporti tagħna lill-Parlament Ewropew u beħsiebni nkompli din il-kooperazzjoni tajba. 
Filwaqt li l-Kumitat CONT huwa bla dubju l-parti kkonċernata ewlenija tagħna, il-Parlament Ewropew kollu kemm hu huwa sieħeb importanti tal-QEA. Bħala korp magħmul minn rappreżentanti eletti direttament u li jwettaq dibattiti pubbliċi, il-Parlament Ewropew għandu rwol vitali fil-promozzjoni tat-trasparenza u r-responsabbiltà fl-infiq tal-UE. Din il-kollaborazzjoni tgħin biex turi liċ-ċittadini tal-UE li hemm fis-seħħ sistema robusta ta’ kontrokontrolli għas-sorveljanza tal-użu tal-fondi tal-UE.
–	B’mod simili, kif jistgħu jissaħħu r-relazzjonijiet bejn il-QEA u l-istituzzjonijiet tal-awditjar nazzjonali?
L-Artikolu 287(3) tat-TFUE jenfasizza l-importanza ta’ kooperazzjoni tajba bejn il-QEA u l-Istituzzjonijiet Supremi tal-Awditjar nazzjonali (minn hawn ’il quddiem imsejħa “SAI”) kif ukoll l-indipendenza ta’ kull waħda minnhom. Il-valur miżjud ta’ din il-kooperazzjoni jinsab b’mod partikolari fil-kondiviżjoni tal-għarfien, fl-iżvilupp tal-aħjar prattiki, fl-istabbiliment ta’ standards professjonali tal-awditjar pubbliku u fit-tisħiħ tar-riżultati tal-awditjar. Il-QEA hija parti minn diversi fora ta’ kooperazzjoni, bħall-INTOSAI u l-EUROSAI. L-Awla 1 tipparteċipa b’mod attiv f’kooperazzjoni ma’ SAIs oħra permezz tal-grupp ta’ ħidma INTOSAI u EUROSAI dwar l-awditjar ambjentali; dawn huma fora ta’ kondiviżjoni bejn il-pari għal kooperazzjoni msaħħa. Għall-awditi relatati mal-enerġija, l-Awla 1 qed tinvolvi ruħha ma’ SAIs Ewropej oħra fin-network tal-EUNA, u qed taqsam l-għarfien u l-esperjenza prattika. 
Ta’ min jinnota wkoll li s-SAIs nazzjonali xi drabi jipparteċipaw ukoll, pereżempju, fi żjarat fuq il-post tal-QEA jew jipprovdu għarfien prattiku dwar l-awditi tagħna. Peress li kelli l-privileġġ li nkun membru tal-Kumitat għall-Kontroll tal-Baġit tal-Parlament Lussemburgiż qabel ma ngħaqadt mal-Qorti Ewropea tal-Awdituri, naf l-importanza ta’ relazzjoni tajba bejn il-QEA u s-SAIs nazzjonali. Personalment, għandi relazzjoni tajba ħafna mal-Qorti tal-Awdituri Lussemburgiża. Nippreżenta r-Rapport Annwali tal-QEA lill-Qorti tal-Awdituri Lussemburgiża kull sena u organizzajt ukoll laqgħat informali bejn il-kulleġġ tal-“Cour des comptes” tal-Lussemburgu u l-membri tal-QEA. Matul iż-żmien tiegħi bħala membru tal-QEA, ilqajt ukoll lill-Qorti tal-Awdituri Franċiża u delegazzjoni tas-SAI tal-Kosta tal-Avorju. 
Is-SAIs jistgħu jipparteċipaw ukoll fil-ħidma tal-awditjar tal-QEA. Eżempju prattiku huma awditi paralleli li fihom SAIs differenti jaħdmu fuq l-istess suġġett skont metodi u skadenzi simili. 
Il-Kumitat ta’ Kuntatt tal-Istituzzjonijiet Supremi tal-Awditjar Ewropej jikkontribwixxi wkoll għal kooperazzjoni tajba bejn il-QEA u s-SAIs nazzjonali. Barra minn hekk, ir-rieżamijiet bejn il-pari jistgħu jipprovdu wkoll opportunità tajba biex nikkollaboraw mal-istituzzjonijiet nazzjonali tal-awditjar (bħar-rieżami bejn il-pari tagħna dwar l-istrateġija tal-QEA għall-perjodu 2018–2020). Esperti nazzjonali sekondati mis-SAIs iżda wkoll awdituri tas-SAI li jipparteċipaw f’awditu speċifiku huma opportunitajiet kbar biex jitrawmu l-fehim u l-kooperazzjoni. 
11.	Kif se tappoġġja lill-Parlament biex jirnexxilu jqassar il-proċedura ta’ kwittanza? X’azzjonijiet jistgħu jittieħdu min-naħa tiegħek?
Ir-rapport Annwali tal-QEA bħalissa huwa ppubblikat fil-bidu ta’ Ottubru filwaqt li diversi snin ilu kien jiġi ppubblikat f’Novembru. Dan kien ir-riżultat tan-negozjati bejn il-Kummissjoni u l-QEA sabiex jippermettu adozzjoni aktar bikrija tar-rapporti finanzjarji konsolidati tal-UE u adozzjoni aktar bikrija għar-Rapport Annwali. 
Filwaqt li l-QEA qed tirrispetta l-iskadenzi legali kollha, il-QEA tiddependi mid-data tal-parti awditjata tagħha, u prinċipalment mid-data tal-Kummissjoni. Għalhekk, se jkun diffiċli li l-proċedura ta’ kwittanza tkompli titqassar mingħajr l-involviment attiv tal-Kummissjoni. Nappoġġja kwalunkwe inizjattiva għal konsultazzjoni bejn il-QEA, il-Parlament Ewropew u l-Kummissjoni li tista’ twassal għal ftehim biex il-proċedura ta’ kwittanza ssir aktar effiċjenti.
Indipendenza u integrità 
12.	X’garanziji ta’ indipendenza tista’ tagħti lill-Parlament Ewropew, u kif tista’ tiżgura li kwalunkwe attività passata, kurrenti jew futura li se twettaq ma tixħetx dubju fuq it-twettiq ta’ dmirijietek fil-QEA? 
L-indipendenza tal-Membri tal-Qorti Ewropea tal-Awdituri hija stabbilita essenzjali biex tinżamm il-fiduċja taċ-ċittadini tal-UE. Bħala membru tal-QEA, nirrispetta bis-sħiħ il-Kodiċi ta’ Kondotta tal-QEA, il-valuri etiċi tagħha u l-istandards tal-awditjar tagħna. Ma għandi l-ebda attività jew responsabbiltà professjonali oħra minbarra x-xogħol tiegħi fil-Qorti u matul dawn l-aħħar ħames snin u nofs urejt bil-provi l-indipendenza tiegħi bħala membru tal-QEA. Jekk il-Parlament jafdani bit-tieni mandat, beħsiebni nżomm dan l-impenn.
13.	Kieku inti kif tittratta irregolarità serja jew saħansitra każ ta’ frodi u/jew korruzzjoni b’fondi tal-UE li jinvolvi persuni fl-Istat Membru ta’ oriġini tiegħek? Qatt sibt ruħek f’din is-sitwazzjoni fil-mandat attwali tiegħek?
Personalment, qatt ma kont f’din is-sitwazzjoni. Il-QEA tapplika politika ta’ tolleranza żero fir-rigward tal-frodi. Jekk kelli niffaċċja każ ta’ suspett ta’ frodi u/jew korruzzjoni, insegwi l-proċeduri interni tal-QEA sabiex ngħaddi l-każ lill-Uffiċċju Ewropew ta’ Kontra l-Frodi (OLAF) u lill-Uffiċċju tal-Prosekutur Pubbliku Ewropew (UPPE), kemm jekk jikkonċerna lil-Lussemburgu kif ukoll jekk jikkonċerna kwalunkwe Stat Membru ieħor. 
14.	L-eżistenza ta’ kunflitt ta’ interess tista’ tagħti lok għal riskju għar-reputazzjoni tal-QEA. Kif timmaniġġja kwalunkwe kunflitt ta’ interess? 
Jekk dan ikun il-każ, niżvela kwalunkwe kunflitt ta’ interess possibbli lill-President tal-Qorti tal-Ġustizzja. Fil-każ ta’ kwalunkwe kunflitt ta’ interess (anke potenzjali jew perċepit), nastjeni minn kwalunkwe diskussjoni jew deċiżjoni relatata li għandha tittieħed, f’konformità mar-responsabbiltajiet tiegħi, l-indipendenza tiegħi u r-regoli etiċi tal-QEA.
15.	Involuta f’xi proċedimenti ġudizzjarji? Jekk iva, ta’ liema tip?
Le, ma jiena involuta fl-ebda proċediment ġudizzjarju.
16.	X’impenji speċifiċi lest li tieħu f’termini ta’ trasparenza mtejba, aktar kooperazzjoni u segwitu effettiv għall-pożizzjonijiet tal-Parlament u t-talbiet għal awditi? 
[bookmark: _GoBack]Jien impenjata li nkompli nsaħħaħ it-trasparenza tal-Qorti Ewropea tal-Awdituri fil-konfront tal-Parlament Ewropew u nsaħħaħ il-kooperazzjoni mill-qrib bejn iż-żewġ istituzzjonijiet. Barra minn hekk, se nkompli niddjaloga b’mod regolari mal-Membri tal-Parlament Ewropew.
Ir-relazzjoni tajba bejn il-QEA u l-Kumitat CONT tal-Parlament Ewropew hija kruċjali biex tiġi żgurata r-responsabbiltà tal-infiq tal-UE, u nappoġġja wkoll laqgħat aktar formali jew informali bejn il-QEA u l-Kumitat CONT. Il-fatt li ħafna mill-awditi tagħna jiġu ppreżentati regolarment fil-laqgħat tal-kumitati tal-Parlament, u anke f’laqgħat konġunti tal-kumitati, huwa sinjal li l-kooperazzjoni taħdem tajjeb.
Il-QEA tintegra wkoll, kemm jista’ jkun, il-proposti tal-awditjar tal-Parlament Ewropew, li jintbagħtu permezz tal-Konferenza tal-Presidenti tal-Kumitati, fil-programm ta’ ħidma tal-QEA. Filwaqt li jista’ jkun li ma nkunux nistgħu ninkludu kull proposta tal-awditjar li nirċievu mill-Parlament Ewropew, għandna l-għan li nagħtu feedback ċar u kostruttiv.
Mistoqsijiet oħra
17.	Tirtira l-kandidatura tiegħek għal tiġdid tal-mandat jekk l-opinjoni tal-Parlament dwar il-ħatra tiegħek għall-kariga ta’ Membru tal-QEA ma tkunx favorevoli?
Nemmen li l-fiduċja tal-Kumitat CONT u tal-Parlament Ewropew favur il-membri tal-Qorti Ewropea tal-Awdituri hija ta’ importanza kruċjali għall-funzjonament tajjeb tal-istituzzjoni. Għalhekk, f’każ li l-opinjoni tal-Parlament Ewropew dwar it-tiġdid tiegħi bħala membru tal-Qorti ma tkunx favorevoli, nitlob lill-Gvern Lussemburgiż biex jerġa’ jikkunsidra l-kandidatura tiegħi.
18.	Il-ħatra għall-kariga ta’ Membru tal-QEA tirrikjedi attenzjoni u dedikazzjoni sħiħa lill-istituzzjoni nnifisha u li tiġi żgurata fiduċja fl-Unjoni fost iċ-ċittadini tagħha:
–	X’inhuma l-fehmiet tiegħek dwar l-aħjar mod kif tittieħed responsabbiltà għal dawn id-dmirijiet professjonali?
Matul l-ewwel mandat tiegħi bħala membru tal-Qorti Ewropea tal-Awdituri, kont impenjata bis-sħiħ fil-ħidma tiegħi fil-Qorti. Jekk il-Parlament Ewropew jafdani bit-tieni mandat, se nkompli niddedika lili nnifsi bl-aktar mod sħiħ għax-xogħol tiegħi. Il-ħidma f’tim, il-kolleġġjalità, it-trasparenza u l-effiċjenza fil-livelli kollha huma importanti ħafna għalija, u huwa għalhekk li norganizza laqgħat regolari mat-timijiet tal-awditjar tiegħi, mal-kollegi tal-QEA u mal-uffiċċju privat tiegħi. Sabiex nippromwovi u ntejjeb il-ħidma tat-tim, norganizza wkoll laqgħat informali regolari mal-membri tal-QEA kif ukoll away days għall-awla tal-awditjar tiegħi. 
Nippromwovi regolarment lill-QEA biex niżgura li l-ħidma tagħha tirċievi l-viżibbiltà meħtieġa. Minbarra l-preżentazzjonijiet regolari tiegħi lill-kumitati tal-Parlament Ewropew, lill-awtoritajiet nazzjonali u lill-parlament Lussemburgiż, ippreżentajt ukoll il-QEA fl-Iskola Sajf tal-UE organizzata mill-QEA, fil-programm professjonali għaż-żgħażagħ tal-Kummissjoni Ewropea (fl-2022 u fl-2023), lill-ambaxxaturi tal-persunal tal-UE (2023) u f’Jum il-Karrieri tal-KE (2023). Kull sena nipparteċipa wkoll fiċ-ċelebrazzjonijiet ta’ Jum l-Ewropa fil-Lussemburgu u nippreżenta l-pożizzjoni tagħna tal-QEA lir-rappreżentanti tal-awtoritajiet nazzjonali u Ewropej.
Barra minn hekk, peress li dan huwa parti mid-dmir tagħna, se nkompli nippromwovi l-importanza ta’ rapporti u rakkomandazzjonijiet ta’ kwalità għolja li jistgħu jinkisbu għaċ-ċittadini u għall-partijiet ikkonċernati tal-UE, kif ukoll ta’ teħid ta’ deċiżjonijiet interni effiċjenti. Se nkompli nżomm ukoll l-ogħla etika u integrità professjonali għat-tul tal-mandat tiegħi peress li sta għalina l-Membri li nkunu ta’ eżempju. 
–	X’inhuma l-arranġamenti personali attwali tiegħek f’termini ta’ għadd ta’ jiem ta’ preżenza fil-Lussemburgu? Qed tippjana li tibdel dawn l-arranġamenti?
Ilni ngħix u naħdem fil-Lussemburgu għal għoxrin sena u m’għandix l-intenzjoni li nibdel dawn l-arranġamenti.

